Ekkert þýskt lið vill fá Jens Lehmann
Þýska blaðið Bild komst að því að ekkert lið í þýsku 1. deildinni í knattspyrnu vill fá Jens Lehmann, landsliðsmarkvörð Þýskalands í sínar raðir fyrir næsta keppnistímabil. Samningur Lehmanns við Arsenal rennur út í sumar og líkurnar á að hann verði áfram þar virðast ekki miklar.
Bild ræddi við fulltrúa allra 18 liðanna í þýsku 1. deildinni og spurði þá um markmannsstöðuna og hvort til greina kæmi að fá Lehmann til sín í sumar. Svörin voru á einn veg, öll liðin eru með sín markmannsmál á hreinu og sjá ekki Lehmann fyrir sér sem kost til næstu ára, enda þótt menn séu sammála um að hann sé markvörður í hæsta gæðaflokki. Lehmann er orðinn 37 ára gamall.
Þá tóku sumir fram að hann væri of dýr. Andreas Müller, framkvæmdastjóri toppliðsins Schalke sagði að Lehmann væri frábær markvörður og frábær persónuleiki, en hann væri of dýr. Árslaun hans hjá Arsenal eru talin nema um þremur milljónum evra, um 270 milljónum króna.
"Ég hef átt góð og hreinskilin samtöl við okkar knattspyrnustjóra, Arsene Wenger. Auk Arsenal hef ég áhuga á að spila í Þýskalandi og á Spáni en meira get ég ekki sagt um þetta," sagði Lehmann við Bild.
Ekkert lið í þýsku 1. deildinni í knattspyrnu vill fá Jens Lehmann, landsliðsmarkvörð Þýskalands í sínar raðir fyrir næsta keppnistímabil.
Samningur Lehmanns við Arsenal rennur út í sumar.
Líkurnar á að hann verði áfram þar virðast ekki miklar.
Andreas Müller, framkvæmdastjóri toppliðsins Schalke sagði að Lehmann væri frábær markvörður, en hann væri of dýr.